[pic] | KOMISIJA EVROPSKIH SKUPNOSTI |

Bruselj, 8.10.2008

COM(2008) 649 konč.

2007/0020 (COD)

SPOROČILO KOMISIJE EVROPSKEMU PARLAMENTU v skladu z drugim pododstavkom člena 251(2) Pogodbe ES glede

skupnega stališča Sveta o sprejetju Uredbe Evropskega parlamenta in Sveta o statističnih podatkih Skupnosti v zvezi z javnim zdravjem ter zdravjem in varnostjo pri delu

2007/0020 (COD)

SPOROČILO KOMISIJE EVROPSKEMU PARLAMENTU v skladu z drugim pododstavkom člena 251(2) Pogodbe ES glede

skupnega stališča Sveta o sprejetju Uredbe Evropskega parlamenta in Sveta o statističnih podatkih Skupnosti v zvezi z javnim zdravjem ter zdravjem in varnostjo pri delu

1. OZADJE

Datum predložitve predloga EP in Svetu (dokument COM(2007) 46 konč. – 2007/0020 (COD)): | 7. februarja 2007 |

Datum mnenja Evropskega varuha osebnih podatkov: | 5. septembra 2007 |

Datum mnenja Evropskega ekonomsko-socialnega odbora: | 25. oktober 2007 |

Datum mnenja Evropskega parlamenta, prva obravnava: | 13. novembra 2007 |

Datum sprejetja skupnega stališča: | 2. oktobra 2008 |

2. CILJ PREDLOGA KOMISIJE

Cilj predlagane uredbe je vzpostavitev pravnega okvira za sistematično pripravo statističnih podatkov Skupnosti na dveh področjih, in sicer na področjih „javnega zdravja“ ter „zdravja in varnosti pri delu“. Statistični podatki bodo zagotovili usklajen in skupen sklop podatkov za pet zadevnih področij: zdravstveno stanje in dejavniki zdravja, zdravstveno varstvo, vzroki smrti, nesreče pri delu in poklicne bolezni in druge z delom povezane zdravstvene težave in bolezni. |

- Te statistične podatke izvaja evropski statistični sistem, tj. Eurostat skupaj z nacionalnimi statističnimi uradi in drugimi nacionalnimi organi, pristojnimi za zagotavljanje uradnih statističnih podatkov. Cilj predlagane uredbe je okrepiti dosežen napredek za rutinske zbirke podatkov na zadevnih področjih in določiti okvir za izboljšanje standardov kakovosti in primerljivosti s skupnimi metodologijami. Zagotovila bo jasnejše načrtovanje, trajnost in stabilnost evropskih zahtev za statistične podatke v zvezi z zdravjem in varnostjo.

3. PRIPOMBE NA SKUPNO STALIŠČE

3.1 Splošne pripombe

Evropski parlament je dal svoje mnenje na prvi obravnavi 13. novembra 2007 in sprejel dvanajst sprememb. Komisija je navedene spremembe sprejela.

Deset jih je v celoti vključeno v skupno stališče, ena pa delno. Samo ena sprememba glede Priloge I (sprememba 8) ni bila upoštevana.

Skupno stališče poleg tega vsebuje številne spremembe Sveta za pojasnitev ter boljšo berljivost in natančnost besedila.

Komisija meni, da skupno stališče ne spreminja pristopa ali ciljev predloga, zato ga lahko podpre v sedanji obliki.

3.2 Podrobne pripombe

3.2.1 Spremembe, ki jih je predlagal Parlament, Komisija pa jih je sprejela in so v celoti ali deloma vključene v skupno stališče

Uvodne izjave 3, 17 in 20: spremembi 1 (v celoti) in 2 (zadnji del) sta bili vključeni z nekoliko drugačnim besedilom. Poudarjata ključno vlogo spola in starosti pri spremenljivkah za razčlenitev na različnih področjih statističnih podatkov v zvezi z zdravjem in varnostjo, kar je že bilo vključeno v prijateljske dogovore. Sprememba 3 (v celoti) poudarja zagotavljanje finančne pomoči prek programa Skupnosti glede dodatnih stroškov za zbirke podatkov, kot je določeno v predlagani uredbi.

Člen 1(1): sprememba 4 (v celoti) se nanaša na glavna načela Evropskega statističnega kodeksa ravnanja, ki so izrecno navedena v členu 8 o ocenjevanju kakovosti. Člen 1(2) in člen 3(c): spremembi 5 (v celoti) in 6 (v celoti) sta bili vključeni za zagotovitev, da zbrani podatki zagotavljajo potrebne informacije v podporo nacionalnim strategijam za razvoj univerzalno dostopnega zdravstvenega varstva. Člen 5(2): sprememba 7 (ki jo je treba brati skupaj z odstavkom 1 člena 9) je bila v bistvu vključena za sprejetje bolj splošnega pristopa s poudarkom na „izogibanju dvojnim prizadevanjem“, toda izčrpno brez navajanja določenih inštitucij ali organizacij na področju.

Alinei 3 (nova) in 4 (nova) Priloge I(d): spremembi 11 (v celoti) in 12 (v celoti) sta bili vključeni za zagotovitev zbiranja podatkov o teh vprašanjih glede na njihov pomen v okviru zdravja in njegovih dejavnikov. Priloga V(b): sprememba 9 (v celoti) omogoča jasno ločevanje med poklicnimi boleznimi in z delom povezanimi zdravstvenimi težavami in boleznimi, in sicer z opredelitvijo v dveh ločenih odstavkih in navedbo, da se podatki o z delom povezanih zdravstvenih težavah in boleznih „zbirajo iz obstoječih raziskav med prebivalstvom“. Priloga V(d): sprememba 10 (v celoti) je bila vključena v skladu s spremembo 2 za uvodno izjavo 17 za zagotovitev, da so vključene zadevne karakteristike osebe (ki so obolele ali imajo zdravstvene težave) in podjetja/delovnega mesta.

3.2.2 Spremembe, ki jih je predlagal Parlament, Komisija pa jih je zavrnila, vendar so v celoti, delno ali načelno vključene v skupno stališče

Jih ni.

3.2.3 Spremembe, ki jih je predlagal Parlament, Komisija pa jih je v celoti, delno ali načelno sprejela, vendar niso vključene v skupno stališče

Alinea 1a (nova) Priloge I(d): sprememba 8 o „sledenju vsake bolezni, katere incidenca je vse večja ali vse manjša“ ni bila upoštevana. Komisija je na prvi obravnavi Evropskega parlamenta poudarila, da je sprememba možna ponovitev prve alinee, ki že vključuje „obolevnost“, vendar jo je sprejela, da bi navedene bolezni postavila v ospredje spremljanja zdravja. Vendar pa je Svet menil, da gre po definiciji za element analize in širjenja podatkov o obolevnosti ter posledično besedilu ne dodaja ničesar, se je Komisija lahko strinjala.

3.2.4 Spremembe, ki jih je predlagal Parlament, Komisija in Svet pa sta jih zavrnila ter niso vključene v skupno stališče

Jih ni.

3.2.5 Spremembe, ki jih je predlagal Svet

Svet je predlagal naslednje glavne spremembe predloga Komisije:

Uvodna izjava 1: vzporedno s sklicevanjem v uvodni izjavi 3 na drugo strategijo Skupnosti za zdravje in varnost pri delu (2007–2012) je dodano sklicevanje na drugi program ukrepov Skupnosti na področju zdravja (2008–2013), ki sta ga zdaj sprejela Evropski parlament in Svet. To je prav tako potrebno zaradi omembe možnosti dodatnega financiranja v okviru teh dveh programov (glej uvodno izjavo 20) za pomoč državam članicam pri nadaljnji krepitvi nacionalnih zmogljivosti za zbiranje statističnih podatkov o javnem zdravju ter zdravju in varnosti pri delu. Komisija se s tem dodatkom strinja.

Uvodna izjava 3: dodano je bilo sklicevanje na Resolucijo Sveta št. 2007/C 145/01 z dne 25. junija 2007 o drugi strategiji Skupnosti za zdravje in varnost pri delu (2007–2012). Komisija se s takšnimi spremembami lahko strinja.

Uvodna izjava 16 (nova): nova uvodna izjava poudarja nacionalne pristojnosti za organizacijo in upravljanje sistemov zdravstvenega varstva ter odgovornosti držav članic za izvajanje zakonodaje Skupnosti o delovnih mestih in delovnih pogojih. Komisija lahko ta pojasnila podpre.

Člen 3(e), (f) in (g): dodane so bile opredelitve „mikropodatkov“, „prenosa zaupnih podatkov“ in „osebnih podatkov“ za boljšo usklajenost z drugimi pravnimi besedili, ki zagotavljajo ustrezno varstvo navedenih podatkov. Komisija lahko te dodatne opredelitve podpre.

Člena 5 in 6 (nova): iz predhodnega člena 5 „ Metodologija, navodila in pilotne študije“ so bili zaradi pojasnitve revidirani odstavki 1 do 3 in prerazporejeni v 2 odstavka pod naslovom „Metodologija“, medtem ko je bil odstavek 4 ločeno kot odstavek 1 vključen v nov člen 6 „Pilotne študije ter analiza stroškov in koristi“. Dopolnjen je bil z 2 novima odstavkoma o potrebah po analizi stroškov in koristi ter oceno Komisije o ugotovitvah pilotnih študij in analize stroškov in koristi pred oblikovanjem izvedbenih ukrepov glede vsebin navedenih pilotnih študij. Navedena pojasnila so v skladu z Evropskim statističnim kodeksom ravnanja in jih Komisija lahko podpre.

Člen 7: odstavek 1 je bil zaradi pojasnitve revidiran, v odstavku 3 pa je bilo dodano sklicevanje na Uredbo (ES) št. 45/2001, da se poudarijo obveznosti Komisije za zagotavljanje varstva posameznikov pri obdelavi osebnih podatkov. Komisija te spremembe lahko podpre.

Člen 8: pod spremenjenim naslovom „Ocena kakovosti“ so bili predhodni 4 odstavki združeni v 2. Medtem ko odstavek 1 izrecno opredeljuje razsežnosti ocenjevanja kakovosti za podatke, ki se prenašajo v skladu z načeli Evropskega statističnega kodeksa ravnanja, drugi odstavek pojasnjuje pravila za poročanje o kakovosti podatkov. Komisija lahko navedeno pojasnilo podpre.

Priloga I(d): dodan je bil končni odstavek za natančno opredelitev maksimalnega trajanja intervjuja in zagotovitev neobveznega vidika raziskav v zvezi z zdravstvenimi pregledi „v okviru te uredbe“, s čimer se Komisija lahko strinja.

Priloga II(d): „mobilnost pacientov“, „mobilnost zdravstvenih delavcev“ in „kakovost zdravstvenega varstva“ so zlasti vključeni kot horizontalna vprašanja, ki jih je treba upoštevati pri zbiranju podatkov za navedena področja. Komisija navedeno pojasnilo podpira.

Priloga III(b) in (d): pod „področje uporabe“ so bila vključena pojasnila, da je v podatkih treba razlikovati med rezidenti in nerezidenti, podatke o rezidentih, umrlih v tujini, pa je treba vključiti v zbirke podatkov. Poleg tega se pod „zajete teme“ navede celotno število mrtvorojencev, vendar pa se podatki v zvezi s karakteristikami (vzroki) mrtvorojenosti zagotavljajo prostovoljno. Pri „Podatkih o primerih smrti novorojencev (starih do 28 dni) pa se upoštevajo nacionalne razlike pri beleženju različnih vzrokov smrti“. Komisija se s temi pojasnili lahko strinja.

Priloga IV(d): spremembe so pojasnila, ki se nanašajo na sedanjo metodologijo evropske statistike o nesrečah pri delu (ESAW) in so v skladu s podatki ESAW, kot so jih države članice predložile Komisiji (Eurostatu) v okviru prijateljskih dogovorov. Komisija lahko sprejme te spremembe.

Za Priloge na splošno je bilo navedenih več podrobnosti, kot so podatki o intervalih in časovnih rokih za predložitev podatkov, o ukrepih v zvezi z metapodatki in o zajetih temah. Komisija se z navedenimi spremembami lahko strinja.

4. SKLEP

Spremembe, uvedene s skupnim stališčem Sveta, so sprejemljive za Komisijo, saj vodijo k realističnemu kompromisu med potrebo po zanesljivih in primerljivih podatkih za glavna področja javnega zdravja ter zdravja in varnosti pri delu za podporo politiki, ki temelji na dokazih, na eni strani in težavami večine držav članic pri izboljševanju tekočih ali uvajanju novih sistemov zbiranja podatkov in zbiranju dovolj podrobnih in primerljivih podatkov za potrebe te uredbe na drugi strani.

Na splošno spremembe Sveta temeljijo na predlogu Komisije in zato lahko Komisija sprejme skupno stališče.